Diari Oficial de la Generalitat Valenciana


Sumari del DOGV 2880, del 29-11-1996 (1996/840173)

DECRET 221/1996, de 26 de novembre, del Govern Valencià, pel qual es crea el Consell Valencià de Formació Professional No Reglada i Ocupació.
---------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1996/11/26/221/dof/vci/html**

### Dades del document

Número de DOGV
:   2880

Data del DOGV
:   29-11-1996

Secció del DOGV
:   DISPOSICIONS GENERALS

Número del document
:   1996/840173


Data del document
:   26-11-1996

Organisme emissor
:   Conselleria de Treball i Afers Socials

Tipus de document
:   Decret

Anàlisi jurídica

DECRET 221/1996, de 26 de novembre, del Govern Valencià, pel qual es crea el Consell Valencià de Formació Professional No Reglada i Ocupació.   
El Govern Valencià està desenvolupant polítiques de formació professional que permeten, per una part, inserir en el mercat laboral a qui està desocupat i, per altra part, incrementar la qualificació dels treballadors de forma que augmente la competitivitat de les empreses.  
Alhora, el Govern Valencià vol que aquestes polítiques de formació es realitzen amb el rigor degut en tot allò que afecta la seua planificació, execució, control i la qualitat de l'oferta formativa.  
Tot això forma part de la política general de lluita contra l'atur que l'executiu autonòmic ha desenvolupat com a objectiu prioritari de la seua acció de govern.  
A aquest respecte cal recordar que l'article 29 de la Llei de la Generalitat Valenciana 8/1995, de 29 de desembre, de Mesures Fiscals, Administratives i d'Organització, va crear l'Agència Valenciana per a la Formació Professional No Reglada, organisme autònom adscrit a la Conselleria de Treball i Afers Socials, que té a càrrec seu la planificació, organització, control i avaluació de la formació professional no reglada en qualsevol de les seues varietats i tracta de millorar resultats mitjançant la unificació de la formació professional no reglada que abans estava distribuïda entre diferents departaments del Govern Valencià.  
Atès que els òrgans de l'administració autonòmica que tenen encomanades les tasques de planificació, organització, control, gestió i avaluació necessiten òrgans d'assessorament prou capacitats que analitzen i que debaten les necessitats respectives, cal constituir el Consell Valencià de Formació Professional No Reglada i Ocupació, com a òrgan consultiu de l'Administració i, en particular, de l'Agència Valenciana per a la Formació Professional No Reglada.  
Amb la creació del Consell s'acompleix a més la previsió de l'apartat 3.1.D de l'Acord Valencià per l'Ocupació i la Formació, de 16 de juliol de 1996, que regula el seu desenvolupament com a òrgan en el qual estaran presents els agents econòmics i socials més representatius de la Comunitat Valenciana.  
Per això, a proposta del conseller de Treball i Afers Socials, amb la deliberació prèvia del Govern Valencià, en la reunió del dia 26 de novembre de 1996,  
Decrete  
Article 1  
Es crea el Consell Valencià de Formació Professional No Reglada i Ocupació, com a òrgan consultiu del Govern Valencià en les matèries de formació professional no reglada i ocupació.  
Article 2  
El Consell Valencià de Formació Professional No Reglada i Ocupació té les següents funcions:  
1. Conèixer i analitzar la planificació i gestió de la formació professional no reglada amb l'objectiu de la seua millora, atenent-hi als criteris de rigor, agilitat i eficàcia. En particular, coneixerà abans de la seua publicació els textos de les diferents ordres de convocatòria d'ajudes en matèria de formació professional no reglada i de plans d'ocupació.  
2. Conèixer i debatre, abans del 31 de juliol de cada exercici, les potencials línies pressupostàries, referides a formació professional no reglada i ocupació, de l'exercici següent.  
3. Conèixer les avaluacions dels resultats dels programes d'ocupació i dels programes formatius que siguen realitzats per l'administració o entitat en qui delegue.  
4. Rebre la informació que es facilitarà a l'administració autonòmica sobre l'evolució del mercat de treball en la Comunitat Valenciana.  
5. Rebre informació dels acords o de les polítiques que se seguiran en els processos d'acord amb altres administracions públiques en matèria d'ocupació i de formació professional no reglada.  
6. Conèixer i debatre el Pla Valencià de Formació Contínua, en el cas que la Generalitat Valenciana incrementara les seues competències en l'àmbit de la formació professional contínua.  
7. Les que li siguen assignades per l'administració autonòmica.  
Article 3  
Per a la realització de les funcions enumerades en l'article anterior, el Consell podrà obtenir de l'administració autonòmica les dades que li calguen, sempre observant-hi un escrupolós respecte al dret d'intimitat de les persones.  
Així mateix, podrà demanar la participació de les universitats de la Comunitat Valenciana o d'altres institucions, per a la qual cosa la Conselleria de Treball i Afers Socials subscriurà els convenis de col·laboració que resulten escaients.  
Article 4  
1. El Consell Valencià de Formació Professional No Reglada i Ocupació està integrat pels següents membres:  
a) La presidència escaurà al conseller de Treball i Afers Socials.  
b) La vicepresidència primera li escaurà al conseller d'Indústria i Comerç.  
c) La vicepresidència segona li escaurà al director general de Formació i Inserció Professional o, si no n'hi ha, al director de l'Agència Valenciana per a la Formació Professional No Reglada.  
d) Un representant de les conselleries següents:  
- Presidència.  
- Economia i Hisenda.  
- Cultura, Educació i Ciència.  
- Treball i Afers Socials.  
- Indústria i Comerç.  
- Sanitat i Consum.  
- Agricultura i Medi Ambient.  
Aquests representants seran designats pel seu conseller respectiu.  
e) Un representant de l'administració General de l'Estat, designat pel delegat del Govern en la Comunitat Valenciana.  
f) Quatre representants de les organitzacions sindicals de major representativitat en l'àmbit de la Comunitat Valenciana, designats per elles i nomenats pel conseller de Treball i Afers Socials.  
g) Quatre representants de les organitzacions empresarials amb major representativitat en l'àmbit de la Comunitat Valenciana, designats per elles i nomenats pel conseller de Treball i Afers Socials.  
h) Dos representants de les universitats de la Comunitat Valenciana, designats per elles i nomenats pel conseller de Treball i Afers Socials.  
i) Un expert (persona o representant d'entitats o institucions) que tinga relació amb la formació professional o l'ocupació, designat pel conseller de Treball i Afers Socials.  
j) Un expert (persona o representant d'entitats o institucions) que tinga relació amb la formació professional o l'ocupació, designat pel conseller d'Indústria i Comerç  
k) Secretari: un funcionari de la Conselleria de Treball i Afers Socials, designat pel conseller i que hi actuarà amb veu però sense vot.  
2. Cada un dels vocals podrà comptar amb un suplent nomenat i designat pels mateixos òrgans que ho l'han fet amb respecte al corresponent titular.  
3. Els vocals, el secretari i, si s'escau, els suplents perdran la seua condició, a més dels casos en què amb caràcter general ho preveurà la normativa vigent, quan ho decidirà l'òrgan que els va designar.  
Article 5  
1. Al president i al secretari els corresponen les funcions previstes respectivament en els articles 23 i 25 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Els vicepresidents, per l'ordre establert, exerceixen les funcions del president, per substitució, en els casos d'absència, malaltia i altres causes d'impossibilitat i exerciran totes aquelles que els delegaran.  
3. Als vocals els corresponen les funcions regulades en l'article 24 de la Llei de Règim Jurídic de les Administracions Públiques i del Procediment Administratiu Comú.  
Article 6  
1. El Consell funcionarà en ple o en Comissió Permanent. També es podran constituir comissions de treball quan aquells òrgans ho decidiran.  
2. El ple del Consell el componen tots els membres que es relacionen en l'apartat 1 de l'article 4.  
3. Formen la Comissió Permanent:  
- El president o persona en qui delegue.  
- Els vicepresidents o persones en qui deleguen.  
- Tres representants de l'administració autonòmica.  
- El representant de l'administració General de l'Estat.  
- Dos representants de les organitzacions sindicals, que podran actuar rotatòriament si així ho decideixen els qui tinguen en el ple aquesta representació.  
- Dos representants de les organitzacions empresarials, que podran actuar rotatòriament si així ho decideixen els qui tinguen en el ple aquesta representació.  
- Un representant de les universitats de la Comunitat Valenciana.  
- La persona o representant de les entitats o institucions a què es refereix l'article 4.1.i) d'aquest decret.  
- El secretari.  
4. Els vocals de la Comissió Permanent seran designats i nomenats entre els vocals del plenari, pels mateixos òrgans que per a cada representació tenen encomanades idèntiques competències.  
5. Les comissions de treball estaran formades pels membres que en cada cas s'establesca i hauran de mantenir en la seua composició una representativitat similar a la de la Comissió Permanent. També hi podran participar, amb veu però sense vot, aquells tècnics o experts que determinarà l'òrgan que decidirà la seua creació.  
Article 7  
1. Escau al ple l'exercici de les funcions atribuïdes al Consell en l'article 2 d'aquest decret.  
2. Escau a la Comissió Permanent:  
a) Desenvolupar els acords adoptats en el Ple.  
b) Proposar al Consell totes les mesures que estime necessàries per al compliment de les funcions d'aquest.  
c) Realitzar totes les funcions d'estudi i d'assessorament que li siguen encomanades pel ple del Consell, pel Govern Valencià o per la Conselleria de Treball i Afers Socials.  
d) Retre comptes al ple de totes les seues activitats.  
3. Les comissions de treball tindran com a competència la realització d'estudis i propostes concretes en els termes i terminis que els assenyalarà l'òrgan que les haurà constituït, al qual retran compte de les seues actuacions.  
Article 8  
El règim general de funcionament del ple del Consell, de la seua Comissió Permanent i de les comissions de treball, en especial pel que fa a les convocatòries, a la constitució dels òrgans, sessions, acords, alçament, contingut i aprovació de les actes, s'ajustarà al que disposa el capítol II del títol II de la Llei de Règim Jurídic de les Administracions Públiques i del Procediment Administratiu Comú.  
Article 9  
La condició de membre de qualsevol dels òrgans del Consell Valencià de Formació Professional No Reglada i Ocupació no serà retribuït. En tot cas, es podran rebre les dietes i indemnitzacions que, sempre a títol individual, la normativa vigent establirà per assistència a reunions.  
Disposició transitòria  
Fins que es crearà un nou òrgan consultiu, de participació institucional i assessorament del Govern Valencià en matèria de formació professional reglada, seguirà subsistint el Consell Valencià de Formació Professional, creat pel Decret 133/1990, de 23 de juliol, del Govern Valencià, si bé les seues funcions quedaran limitades a l'àmbit de la formació professional reglada.  
Disposició derogatòria  
Queden derogades totes les normes d'igual rang o d'inferior que s'oposen o que contradiguen el que disposa aquest decret.  
Disposicions finals  
Primera  
Es faculta el conseller de Treball i Afers Socials per dictar totes les disposicions que calga en execució i posada en pràctica del que preveu aquesta norma i, en particular, per aprovar els reglaments de règim interior dels òrgans que es creen.  
Segona  
Aquest decret entrarà en vigor en la data de la seua publicació al Diari Oficial de la Generalitat Valenciana.  
València, 26 de novembre de 1996  
El president de la Generalitat Valenciana  
EDUARDO ZAPLANA HERNáNDEZ-SORO  
El conseller de Treball i Afers Socials  
JOSÉ SANMARTíN ESPLUGUES


Còpia Permalink ELI